อนุดิษฐ์ ซัด บิ๊กตู่ เดินสายซื้อเวลา แก้รธน.ชี้ ยิ่งถ่วงม็อบยิ่งจุดติด
น.อ.อนุดิษฐ์ นาครทรรพ เลขาธิการพรรคเพื่อไทยฉะ บิ๊กตู่ เดินสายซื้อเวลาแก้รธน.ชี้ ยิ่งเตะถ่วงเร่งม็อบจุดติด ดังนั้นอย่ามัวจัดเวทีเดินสายรับฟังให้คนยี้แบบนี้เลย ย้ำ ต้องสู้ในกติกาสากลวันที่ 7 ส.ค. น.อ.อนุดิษฐ์ นาครทรรพ เลขาธิการพรรคเพื่อไทย กล่าวว่าพล.อ.ประยุทธ์ จันทร์โอชา นายกรัฐมนตรี ในฐานะหัวหน้า คสช.และพวกพ้องอยู่เบื้องหลัง การสร้างรัฐธรรมนูญปี 60 พร้อมกับผูกเงื่อนตายให้แก้ไขได้ยากมาก ยกเว้นจะได้รับไฟเขียวจาก พล.อ.ประยุทธ์ เท่านั้น ดังนั้นหากมีความจริงใจสามารถแก้ไขได้ทันที ไม่จำเป็นต้องออกตัวโยนให้เป็นเรื่องของรัฐสภา เพราะการแก้ไข ต้องใช้เสียงสนับสนุนจากทั้ง ส.ส.ฝ่ายรัฐบาล และ 250 ส.ว.ที่ พล.อ.ประยุทธ์แต่งตั้งขึ้นมาเองกับมือทั้งสิ้น ส่วนการเดินสายรับฟังความเห็นย่อมกระทำได้ แต่คงไม่สามารถเปลี่ยนแปลงข้อเรียกร้องจากประชาชนทั้งประเทศได้อย่างแน่นอนโดยหาก พล.อ.ประยุทธ์ มีความประสงค์ จะเปิดเวทีรับฟังความเห็นจากคนรุ่นใหม่ ย่อมทำได้ แต่น่าแปลกใจที่เป็นนายกฯ มา 6 ปี ยังไม่รู้อีกหรือว่า นักศึกษาและประชาชนต้องการอะไร โดยเฉพาะเสียงของนักเรียน นิสิต นักศึกษา ที่ออกมาจัดกิจกรรมแฟลชม็อบ เรียกร้องให้แก้รัฐธรรมนูญและยุบสภา เชื่อว่า คนทั่วประเทศได้ยินชัดเจน พล.อ.ประยุทธ์ ต้องได้ยินเช่นกัน ดังนั้นอย่าเสียเวลาจัดเวทีเดินสายรับฟังเพื่อซื้อเวลาให้คนยี้แบบนี้เลยน.อ.อนุดิษฐ์ กล่าวต่อว่า ขอกราบเรียน พล.อ.ประยุทธ์ ด้วยความหวังดี ในฐานะนักเรียนเตรียมทหารรุ่นน้องที่มีความเคารพต่อรุ่นพี่ ว่า ประชาชนทั้งประเทศเฝ้ารอคอยความชัดเจน เรื่องการแก้ไขรัฐธรรมนูญและยุบสภา และทราบดีว่า รัฐบาล พรรคร่วมรัฐบาล และ 250 ส.ว. ถือเป็นพวกเดียวกัน ดังนั้นการเตะถ่วงหรือขัดขวางการแก้ไขรัฐธรรมนูญ จะยิ่งกลายเป็นประเด็นเร่งเร้าให้ม็อบจุดติดและทำให้มีผู้เข้าร่วมชุมนุมกับม็อบมากขึ้น เหตุการณ์ลักษณะนี้เชื่อได้ว่า จะทำให้การชุมนุมขยายตัวและแพร่หลายไปทั้งประเทศ เพราะประชาชนคงรับไม่ได้ ที่รัฐบาลไม่มีความจริงใจในการแก้ไขรัฐธรรมนูญ ให้เป็นประชาธิปไตย ทั้งนี้หาก พล.อ.ประยุทธ์ ยอมแก้รัฐธรรมนูญ ตามเสียงเรียกร้อง แล้วยุบสภาจัดให้มีการเลือกตั้งใหม่ ด้วยกติกาที่เป็นประชาธิปไตย ยังสามารถกลับมาลงสมัครรับเลือกตั้งได้อีก เชื่อว่า 6 ปีที่ผ่านมา หากบริหารประเทศได้อย่างโปร่งใสมีประสิทธิภาพ ประชาชนกินดีอยู่ดีมีความสุข พี่น้องประชาชนย่อมเลือกกลับมาบริหารประเทศอย่างแน่นอน การกลับมาครั้งนี้ จะสง่างามและไม่มีใครวิพากษ์วิจารณ์ได้อีก ที่สำคัญ พล.อ.ประยุทธ์ มีอำนาจรัฐสนับสนุน ถือว่าได้เปรียบทุกอย่าง ไม่ต้องกลัวอะไรทั้งสิ้น ขอเพียงท่านต้องกล้าสู้เลือกตั้งในกติกาสากล ไม่ใช่กติกาสืบทอดอำนาจที่ออกแบบมาเพื่อพวกท่านเท่านั้น
น.อ.อนุดิษฐ์ นาครทรรพ เลขาธิการพรรคเพื่อไทย ฉะ บิ๊กตู่ เดินสายซื้อเวลาแก้รธน.ชี้ ยิ่งเตะถ่วงเร่งม็อบจุดติด ดังนั้นอย่ามัวจัดเวทีเดินสายรับฟังให้คนยี้แบบนี้เลย ย้ำ ต้องสู้ในกติกาสากล
อนุดิษฐ์ นาครทรรพ,ม็อบนักศึกษา,เพื่อไทย,เลขาธิการเพื่อไทย,ประยุทธ์ จันทร์โอชา,เตะเวลาถ่วงม็อบ,ม็อบจุดติด,ข่าวทั่วไป